SET เช้าพุ่ง 10 จุด นลท.ไล่เก็บหุ้นงบปี 64 แกร่ง-ฟันด์โฟลว์ไหลเข้าต่อเนื่อง
SET เช้าพุ่ง 10 จุด รับแรงซื้อดักงบและปันผลปี 64 รวมทั้งแรงหนุนฟันด์โฟลว์ไหลเข้าต่อเนื่อง โดยหุ้นได้ประโยชน์ทางตรงจะเป็นหุ้นขนาดใหญ่ SET50
9 ก.พ. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:14 น. อยู่ที่ 1,693.89 จุด เพิ่มขึ้น 9.66 จุด หรือ 0.57% สูงสุดที่ 1,694.95 จุด ต่ำสุดที่ 1,688.95 จุด มูลค่าการซื้อขาย 1.63 หมื่นล้านบาท
บล.ฟินันเซีย ไซรัส ประเมินดัชนีวันนี้ คาด SET Index มีแนวโน้มแกว่งตัวขึ้นได้ต่อเนื่องหลังทะลุแนวต้านสำคัญ 1,683 จุดได้วานนี้ ด้วยแรงซื้อของต่างชาติส่วนบรรยากาศการลงทุนเช้านี้ยังค่อนข้างผ่อนคลาย โดยตลาดรอดูตัวเลขเงินเฟ้อเดือน ม.ค. ของสหรัฐฯที่จะประกาศในคืนวันพรุ่งนี้ ซึ่งหากเร่งตัวมากกว่าที่คาดอาจเกิดความผันผวนอีกครั้ง โดยเฉพาะแรงขายหุ้น Tech และ Growth ส่วนกลุ่มพลังงานคาดชะลอความร้อนแรงตามราคาน้ำมันดิบที่อ่อนตัว แต่กลุ่ม Value Play ที่ยัง Valuation ต่ำโดยเฉพาะธนาคารมีโอกาส Outperform โดยวันนี้การประชุมกนง.คาดว่ายังคงอัตราดอกเบี้ยที่ 0.5% เช่นเดิมแต่คาดปรับคาดการณ์เงินเฟ้อขึ้น โดยยังคงให้น้ำหนักบวกกับเศรษฐกิจไทยที่ทยอยฟื้นตัวหนุนกระแสเงินทุนให้ยังค่อนไปในทิศทางไหลเข้า ส่วนกลยุทธ์ยังเน้นลงทุนในหุ้นที่คาดมีกำไรไตรมาส 4/64 แข็งแกร่งและ Value Play ที่ PER/PBV ไม่สูง
ส่วนบล.กรุงศรี ระบุในบทวิเคราะห์วันนี้ (9 ก.พ. 2565) ประเมินว่า SET ปรับตัวขึ้นทดสอบ 1,690-1,700 จุด ภาวะตลาดได้แรงหนุน Fund flow ต่างชาติที่ไหลเข้าหลังวิกฤตการณ์ยูเครนเริ่มคลี่คลายในเชิงบวก, แรงซื้อดักงบและเงินปันผลปี 2564 และศบค.เตรียมผ่อนคลายมาตรการคุมโควิดเพิ่มเติมในสัปดาห์นี้ อย่างไรก็ตามคาดว่าจะมีแรงขายลดความเสี่ยงก่อนประกาศตัวเลข CPI สหรัฐเดือนม.ค..ในวันที่ 10 ก.พ. ซึ่งจะกดดันให้ดัชนีสลับอ่อนตัวลง
ด้านบล.เคทีบีเอสที ระบุในบทวิเคราะห์วันนี้ (9 ก.พ.65) ว่า แนวโน้มตลาดให้น้ำหนักกับหุ้นที่จะมีแรงซื้อจากนักลงทุนต่างประเทศ ตาม Flow ที่ไหลกลับเข้าตลาดเอเชียอีกครั้ง โดยหุ้นได้ประโยชน์ทางตรงจะเป็นหุ้นขนาดใหญ่ใน SET50 ตัวหลัก ทั้งในกลุ่มธนาคาร (BBL) พลังงาน (PTT) ท่องเที่ยว(MINT) และกลุ่มอื่นๆ (ADVANC, SCC, SCGP, MAKRO, TU) ด้านครม.วานนี้ เลื่อนเคาะการขยายสัมปทานรถไฟฟ้าสายสีเขียว และมาตรการ EVไม่เข้าพิจารณาอาจทำให้มีแรงขายหุ้นที่เกี่ยวข้องกับ 2 เรื่องนี้